runetrust/blame-folketinget-dk huggingface dataset:
Jacob Jensen (V), 2026-01-21:
I forhold til det her kan jeg som sagt ikke lige på stående fod gennemskue rækkevidden, men som jeg startede med at sige: Kan man lave noget inden for de rammer, vi politisk kan blive enige om, som kan gøre det mere smidigt, og som kan gøre, at man selvfølgelig stadig væk overholder de regler, der skal være, for at vi også fremadrettet kan opretholde et fleksibelt, men også et mangfoldigt fiskeri i Danmark, hvilket jeg synes er vigtigt, så vil jeg selvfølgelig være åben over for at diskutere det videre.
Peder Hvelplund (EL), 2016-11-25:
Giver det ikke anledning til bekymring hos den socialdemokratiske ordfører, at hele det her system med økonomiske incitamenter netop kan komme til at fremme kassetænkningen, hvor regioner kan spekulere i at få patienterne ud så hurtigt som muligt og kommunerne kan blive nødt til at hjemtage patienter, som de reelt set ikke har et behandlingstilbud til?
Zenia Stampe (RV), 2023-02-28:
Når man dukker op til sådan en redegørelsesdebat her og lige skal sætte sig ind i konteksten, stillede jeg i hvert fald mig selv det spørgsmål: Hvem har fået den idé, at vi skal have den her redegørelsesdebat og den her årlige drøftelse af Europol-aftalen?
Eigil Andersen (SF), 2014-05-15:
Det er i forvejen sådan, at kommunalbestyrelsen har ret til at begunstige bestemte samfundsgrupper; kommunalbestyrelsen kan fjerne dækningsafgiften på erhvervsejendomme eller sætte den væsentligt ned, og det er jo altså så noget, som man kan gøre i borgerligt styrede kommuner.
Ole Sohn (SF), 1998-04-16:
Da vores ordfører ikke kan være til stede, skal jeg på SF's vegne fremlægge vores holdninger til lovforslag nr. L 39. Forslaget indebærer, at staten anlægger sin del af Diagonalvejen Horsens-Skive-Esbjerg, og derefter skal Vejle Amt sørge for den resterende del.
Karen J. Klint (S), 2009-03-17:
Vi har ikke løst det imageproblem, psykiatrien er ramt af, og det løser vi heller ikke med forslaget her, så vi har stadig væk nogle politiske udfordringer med hensyn til at skabe et ordentligt arbejdsmiljø og et ordentligt behandlingsmiljø, så man både kan være stolt af at være ansat i psykiatrien, og flere søger derind, og også kan give patienterne en mere moderne og bredere behandling, end de får i dag.
Morten Homann (SF), 2002-10-24:
Lad os så sige, at de faktisk overholder loven, samtlige 1.200, uanset hvor naivt og talblindt det kan lyde, er reglerne så gode nok, eller er der ikke brug for, at vi går ind og skærper de her regler? Og jeg er ked af, at det kommer til at komplicere tingene yderligere.
Line Barfod (EL), 2006-04-07:
Jeg er fuldstændig klar over, hvad det her går ud på, og derfor spørger jeg bare: Hvor er argumentet for, at det kan betale sig for kommunerne at lave forebyggelse, når det, de sparer, først viser sig om 10, 20, 30 eller 40 år, og de ikke har nogen penge nu til at investere?
Dan Jørgensen (S), 2020-06-18:
Når det er sagt, er det også klart, at biomasse jo i mange tilfælde har været benyttet og stadig i nogen grad benyttes til at udfase fossile brændstoffer såsom kul og gas, og derfor vil jeg også godt understrege, at det, jeg siger her, sådan set ikke skal betragtes som en kritik af de politikere i dette Ting, som har lavet meget ambitiøse klimaaftaler i fortiden, og som, hver gang de har lavet dem, er blevet kaldt nogle af verdens mest ambitiøse, hvilket jeg også synes de har været.
Anne-Marie Meldgaard (S), 2004-06-03:
Jeg vil bare spørge, om det ikke er korrekt, at noget af det første, den nye regering gjorde, efter at den var tiltrådt, var at nedlægge byudviklingspuljens center for tværkulturel boligformidling, byudvalgsarbejde og tilskud til beboerrådgivning, som ellers havde gjort en meget, meget positiv indsats mod indvandrerproblemer generelt og sociale problemer i boligområderne.
Eva Kjer Hansen (V), 2006-05-23:
Vi afsætter også midler til efteruddannelse af ledere, og det tror jeg også er vigtigt, for vi skal have nogle dygtige, kvalificerede ledere, der er i stand til at tage hånd om det personale, der er på stedet, og finde ud af, hvad det har brug for med hensyn til efteruddannelse, hvad der er af efteruddannelsesmuligheder, og hvilke andre ting der gør sig gældende.
Else Theill Sørensen (KF), 2004-02-25:
Derfor kan vi ikke stemme for beslutningsforslaget, men vil gerne være med til fortsat at arbejde på, at man udnytter alle mulige ressourcer i alle dele af både sundhedsvæsenet og undervisningssektoren osv. - alle dem, der har berøring med de børn, som har psykiske lidelser, og som har problemer - sådan at vi får mest muligt ud af ressourcerne, og så vi hjælper flest mulige børn på kortest mulig tid. Så det er altså ikke viljen, der mangler, men vi tror ikke på, at muligheden er til stede, og derfor kan vi ikke stemme for beslutningsforslaget.
Line Barfod (EL), 2005-05-18:
Jeg vil gerne stille det samme spørgsmål som til Venstre, om Socialdemokratiet med sin tilslutning til dette lovforslag samtidig vil lægge vægt på, at hvis man i selvstyrekommissionen når frem til, at Grønland skal have en videre adgang end den begrænsede adgang, der er lagt op til her, så vil man ikke være bundet af denne lov, men gå videre i det arbejde, der ligger i selvstyrekommissionen?
Per Clausen (EL), 2006-11-08:
Det er vel rigtigt, at Det Konservative Folkeparti sammen med regeringen og Dansk Folkeparti har valgt at prioritere, at der skal bruges ressourcer på at afkorte ventetiden fra 2 måneder til 1 måned, også for sygdomme, som i hvert fald i sammenligning med de sygdomme, man kan dø af, ikke er alvorlige.
Mette Frederiksen (S), 2011-12-20:
Selvfølgelig skal det underkastes en diskussion, men naturligvis er det noget, en regeringen gør både i dialog med Folketingets partier – og det er vi startet på i dag takket være Det Konservative Folkepartis beslutningsforslag – og selvfølgelig også med det frivillige Danmark.
Marianne Jelved (RV), 2000-05-10:
I dag er inflationen kommet ned på 2,5 pct., det lange rentespænd til Tyskland er på mindre end 1 pct. - og det er markedet, der har bestemt den rente, og det viser tilliden til den græske økonomi og den græske økonomiske udvikling - og budgetunderskuddet var i 1999 på under 2 pct.
Flemming Oppfeldt (V), 2004-02-06:
Først omkring det med de steder i vor lovgivning eller måske i overenskomster, i aftaleafsnit og andre steder, hvor man presser folk ud af arbejdsmarkedet bare på grund af alder: Det synes jeg er forkert; det synes Venstre også er forkert, og der er ingen tvivl om, at vi her kommer til at tage nogle initiativer i den kommende tid.
Astrid Krag (S), 2012-05-02:
Jeg bliver næsten nødt til at tage fat i det første og sige, at det, vi gør ved at lave en udredningsgaranti for danskerne, jo lige præcis er at sætte patienten i centrum og sige: Når du bliver syg og du har noget, din egen læge ikke kan hitte rede i, og som din egen læge har brug for der bliver lavet yderligere undersøgelser omkring, så man kan finde ud af, hvad du fejler, så er det altså ikke dig, der skal rende spidsrod mellem forskellige undersøgelser, det er ikke dig, der skal være casemanager i dit eget forløb, nej, så får du en garanti for, at du inden for 1 måned er udredt, og at ansvaret ligger ét sted, ikke hos dig selv, men ét sted, for at du får den udredning.
Per Clausen (EL), 2010-04-27:
Det handler om en sikkerhed for, at der er tale om en uvildig vurdering, når der bliver gennemført tvungen opfølgning, og det handler om at sikre, at det af lovgivningen fremgår, at politiet, når de skal møde op i forbindelse med gennemførelsen af en tvungen opfølgning – altså tvangsmedicinering af de psykisk syge mennesker i deres eget hjem – skal være i civil og ikke, som det nu står i bemærkningerne, skal bestræbe sig på at være det.
Klaus Hækkerup (S), 2002-02-20:
En undersøgelse af de anførte forhold vil bl.a. omfatte bogføringen i de private restauranter, hvor der kan være tale om overtrædelse af restaurationsloven og bogholderiloven. Forhold der falder uden for den kommunale revisions arbejdsområde, hvorfor der bør foretages en egentlig politimæssig undersøgelse.
Flemming Møller Mortensen (S), 2010-05-07:
Jeg skal i hvert fald lægge mig i selen, for at udvalgsarbejdet bliver konkret, så det ikke skal være en hurdle i forhold til at forstå materialet, og jeg håber heller ikke, det bliver en ideologisk kamp, for det fortjener de danske patienter ikke i den her sammenhæng, hvis vi så let kan gøre det bedre, og det tror jeg på at vi kan.
Kristian Bøgsted (DD), 2025-10-23:
Jeg håber, at det kommer til at lykkes på en ordentlig måde, for jeg forventer da, at der er et flertal herinde for lovforslaget, men jeg mener, at det er en overimplementering af EU-direktivet, og jeg er dybt bekymret for, hvilke konsekvenser det kan få, så derfor kan Danmarksdemokraterne ikke støtte lovforslaget.
Mette Gjerskov (S), 2012-03-30:
Vi har brug for at gå ind og kigge på landbrugets ejerformer, vi har brug for at gå ind og se, om det er sådan, at man som ung landmand, i stedet for at man er alene om at skulle gå ud og optage lån i tocifrede millionbeløb, så måske kan være flere om at gå med i det.
Eva Kjer Hansen (V), 2005-10-12:
Jeg kan også gentage alt det øvrige, men hr. Morten Homann kan jo også eventuelt stille det som et spørgsmål i udvalget, og så kan man få det på skrift, fordi det måske kan være til hjælp med hensyn til at se, hvad der er de faktiske forhold, og hvad det er, vi kan læse ud af statistikken.
Lisbeth Bech Poulsen (SF), 2013-12-18:
Amalie, hvis mor er på kontanthjælp og hvis far er alkoholiker, har betydeligt dårligere chancer for at få det liv, hun drømmer om, end Ida, der er født af en mor med fast arbejde og en far, der er direktør og har uddannelse og en tung lønningspose i bagagen.
Lars Løkke Rasmussen (V), 2010-01-20:
Det overfald, vi så mod Kurt Westergaard den 1. januar, understreger jo, at truslen mod Danmark er reel, og det eksempel, vi så i går med lauritz.com, som ikke ønsker at sælge et værk af Westergaard, viser uden lige specifikt at trække dem frem - alligevel, hvordan vi nu begynder at opleve og reagere på truslen.
Finn Sørensen (EL), 2018-12-07:
Jeg vil bare gerne have ordføreren til at forholde sig til, om han synes, det er et godt eller dårligt forslag, og så kan jeg sagtens følge ordføreren i, at han så ikke vil være med til at vedtage det, for vi skal ikke udfordre EU-retten og alt muligt halløj.
Mimi Jakobsen (CD), 2001-10-04:
Jeg synes, alt hvad man hører, går i retning af, at alle siger, der ikke er planer om nogen landkrig - det bliver vi klogere på alle sammen - men jeg prøver bare at finde ud af, hvem det er, der er hr. Holger K. Nielsens modstander i hans indlæg, som var meget indigneret.
Svend Auken (S), 1999-04-07:
Det omfatter alle Folketingets partier på nær to, tror jeg, og jeg tager dette som udtryk for en meget bred interesse for det, som hr. Glerup også sagde her: at lade denne debat i dag være startskuddet til en større proces, en større debat, til afklaring af partiernes og dermed Folketingets holdning til de vigtige spørgsmål, der er indeholdt i regeringens kemikaliestrategi.
Mogens Andreasen (DF), 1999-10-14:
Der er ikke noget odiøst i, at regeringen vil ændre på dagpengeområdet, men det odiøse i dette forslag er, at besparelsen i udgifterne til arbejdsløshedsdagpenge på 125 mio. kr. rammer selvstændige, der ophører med egen virksomhed før pensions- eller efterlønsalderen.
Jakob Axel Nielsen (KF), 2006-11-14:
For så vidt angår indekseringsproblematikken, er det vores klare opfattelse, at der er lavet en aftale, der gør, at vi skal regulere fratrædelsestidspunktet fra arbejdsmarkedet – det gælder både efterløn og folkepension – med den forlængede levetid, sådan at man i gennemsnit har de her 19½ år som pensionist.
Pia Kjærsgaard (DF), 2009-10-08:
Som jeg sagde på vores årsmøde, lad os kalde SF for SF, for SF skammer sig over deres socialistiske fortid og alt det der, og Socialistisk Folkeparti er simpelt hen for besværligt, så Dansk Folkeparti har kapituleret, vi siger SF, for det er meget nemmere, og vi ved jo godt, hvad det er. Statsministeren gjorde opmærksom på det, og jeg gjorde sådan set også opmærksom på det, og der er ingen tvivl om, at vi skal imødese en stigende arbejdsløshed.
Andreas Steenberg (RV), 2018-12-13:
Jeg har flere gange nævnt Hans Lassens ph.d.-afhandling, der entydigt viser, at for en indvandrer, der har lært dansk og fået en dansk uddannelse, er beskæftigelsesfrekvensen den samme, som den er for en dansker, og dermed er bidraget til det danske samfund også det samme.
Jann Sjursen (KRF), 2002-05-30:
Jeg må altså sige, at med den elegance, fru Pia Kjærsgaard i øvrigt behandler for mig at se yderst komplicerede emner, også i denne afslutningsdebat, synes jeg ikke, det er for meget forlangt, at man også forholder sig til et markant standpunkt, som er fremført af fru Birthe Skaarup, Dansk Folkepartis sundhedspolitiske ordfører, om aktiv dødshjælp.
Rune Lund (EL), 2016-01-28:
Det fremgår også af lovforslaget, at de administrative konsekvenser for det offentlige, ikke mindst for SKAT, som følge af indførelsen af EU-toldkodeksen, endnu ikke er fastlagt – det har flere ordførere før mig også været inde på – og det er da et problem, ikke mindst fordi det jo ikke nødvendigvis er småpenge, vi snakker om her, men store beløb, som kan være mellem 1 og 1,5 mia. kr. – måske endda mere.
Jeppe Jakobsen (DF), 2018-01-11:
Hvis vi turde tage den snak og klassificere de her produkter og sige, at det måske er på tide at gå et skridt ned på skalaen og tage et lidt sundere, men dog stadig væk usundt valg og skifte til e-cigaret eller de her lavtemperaturcigaretter, som gør, at der ikke kommer lige så mange skadelige stoffer ned i lungerne, kunne det faktisk være, at man ville gøre noget for sundhedstilstanden blandt rygerne her i landet.
Martin Lidegaard (RV), 2019-04-25:
Og der har jeg som sagt ikke helt tiltro til, at vi i de diskussioner, som hr. Pelle Dragsted rejser herinde, nødvendigvis er bedre til at beslutte det, end man er ude i et marked, hvor et væld af forskellige mere eller mindre – eller slet ikke – kommercielle aktører arbejder meget specifikt og fagligt med præcis at udvikle de her produkter.
Jann Sjursen (KRF), 2002-12-09:
Det er de i forhold til, at man allerede det sidste kvartal næste år vælger, før det er nødvendigt, nemlig den 1. januar 2004, at lette afgifterne på disse varegrupper for i alt 555 mio. kr., men selvfølgelig også fordi vi finder, at det er perspektivløst, at man ikke også ser de folkesundhedsmæssige konsekvenser i øjnene, som det rent faktisk giver. Dertil kommer, at det for Kristeligt Folkeparti er temmelig uforståeligt, at man ikke, som skattestoppet giver mulighed for - også i den tolkning, som regeringen og Dansk Folkeparti har af skattestoppet - allerede har finansieret det hul, der bliver i statskassen, på 1,4 mia. kr. fra 2004 ved disse afgiftsnedsættelser.
Karen Hækkerup (S), 2006-10-26:
Jeg tror faktisk, at det, Dansk Folkepartis ordfører lige nu står og siger, er: Vi har lyttet til erhvervslivet; de ønsker ikke, at man skal kunne komme efter dem, hvis man har snydt almindelige mennesker for meget små beløb, og det hensyn vil vi gerne være med til at tage.
Magnus Heunicke (S), 2022-06-03:
Anden del af forslaget vedrører antallet af reagensglasbehandlingsforsøg, det, man kalder IVF-behandling, og det er jo vores regioner, de fem regioner, der helt selv fastlægger, hvor mange forsøg der inden for lovgivningens rammer skal tilbydes barnløse kvinder og par, og på regionens sygehuse ydes der både inseminationsbehandling og reagensglasbehandling, og det er regionernes praksis, at der tilbydes tre inseminationforsøg og tre reagensglasbehandlingsforsøg.
Lene Espersen (KF), 2006-05-16:
For dem, der lytter til debatten, kan det måske lyde, som om det er et nyt fænomen, at også private benytter sig af ulovlig arbejdskraft, men jeg tillod mig bare at sige, at med mit kendskab til det danske samfund tror jeg, det er noget, der er sket i årtier, også før udvidelsen af EU.
Peter Skaarup (DF), 2022-05-17:
Men er ordføreren ikke enig i, at hvis et kriminelt bandemedlem truer eksempelvis en restauratør til at udlevere beskyttelsespenge og truer vedkommende med en gaspistol, så er det for den restauratør nøjagtig lige så truende, lige så farligt, lige så voldsomt og lige så intimiderende, som hvis det var en almindelig pistol?
Helge Adam Møller (KF), 1998-01-22:
Enhver dansk familie, der bor 7, 8, 9 eller 10 år i et fremmed land, vil sørge for, at deres børn stadig væk kan tale dansk, og derfor kan man opleve indvandrere i anden generation i USA, hvis forældre flyttede derover i 1930'erne, stadig væk taler flot og fint dansk.
Henrik Dahl (LA), 2020-01-29:
Så vi kan altså ikke støtte forslaget, som det ligger, men vi synes, at diskussionen er værdifuld, og vi synes også, det er rigtigt, som det bliver sagt, at der bliver ført en familiefjendsk politik, så hele den del af det bifalder vi sådan set, og vi vil gerne være med til at arbejde videre med det.
Kristian Thulesen Dahl (DF), 2006-12-07:
Overordnet kan jeg bare sige, at når det handler om det med at bringe folk tilbage i arbejde og på den måde skaffe dem bedre vilkår, bør udgangspunktet ikke være bedre end det, vi har nu: at vi har lav ledighed, og at vi har virksomheder, der siger, at de ellers skal hente arbejdskraft i udlandet.
Lars Løkke Rasmussen (V), 2010-02-24:
Jeg må igen sige, at hvis man ellers tillægger intentionen bag de her spørgsmål nogen videre alvor, andet end at vi i fællesskab bruger hinandens tid her, hvilket selvfølgelig også både er spændende og udfordrende og ikke et ondt ord om det, så bliver jeg lidt bekymret over, at der øjensynlig synes at være en eller anden holdning, der hedder, at offentligt ansatte altså ikke må have en privat Facebookprofil, hvor de på deres eget ansvar ytrer sig i den offentlige debat.
Lissa Mathiasen (S), 2007-04-10:
Jeg vil godt høre, hvad Dansk Folkeparti mener: Er det rigtigt, at en gruppe mennesker, som selv vælger deres firma, ikke er omfattet af det her og rent faktisk, hvis de skal ud selv og tegne en forsikring, skal af med en langt større forsikringspræmie, end hvis man gjorde ordningen obligatorisk for alle?
Søren Egge Rasmussen (EL), 2020-12-09:
Altså, når man ikke engang her – selv i et ret stort køkken med en kantinebestyrer, som er lidt kendt for at være fremme i skoene i forhold til moderne mad – kan blive imødekommet i forhold til sine madønsker om at kunne spise et mættende og nærende måltid, så synes jeg lidt, at det sådan set er et godt billede.
Knud Erik Hansen (SF), 2000-11-23:
Folketinget, at sætte nogle rammer imod diskrimination, og også nogle rammer, der kan være med til at skabe en ligestilling. Jeg glæder mig over, at ministeren på det her punkt nu endelig - jeg vil godt sige, jeg synes, det har været lang tid undervejs - begynder at arbejde med et organ, der skal tage sig af sager om ligestilling, eller omvendt sager, hvor der er diskrimination.
Troels Lund Poulsen (V), 2019-03-14:
Derudover noterer jeg mig også de bemærkninger, der er kommet, og vil i øvrigt blot minde om, at det her jo er en politisk aftale, der også bygger på et meget omfattende arbejde, og derudover er en meget, meget stor omlægning af vores feriepengesystem.
Morten Østergaard (RV), 2008-04-24:
Det, jeg synes er lidt overraskende, er, at man i redegørelsen har fundet plads til ligesom at fremdrage den ros, man fik fra menneskerettighedskommissæren, om, at der var foregået ting, siden den forhenværende kommissær, Gil-Robles, var i Danmark; der har man lige fundet anledning til at fremdrage, at man får ros.
Frederik Vad (S), 2025-04-02:
Nu må indfødsretsordføreren fra mit parti, hr. Anders Kronborg, jo svare mere præcist på det, men som jeg forstår det, er situationen med statsborgerskaber i dag den kontra den, der var, dengang Dansk Folkeparti sad med den afgørende magt i dansk politik, at det nu ikke længere er alle mulige mennesker fra arabiske lande, der ligger helt i top, når det gælder om, hvem der får statsborgerskaber, men at det er briter, polakker, amerikanere og alle mulige andre, som vi giver statsborgerskaber til.
Victoria Velasquez (EL), 2022-10-06:
Jeg er fuldstændig enig i vigtigheden af et opgør med det kvindesyn, og jeg tror netop også, at det er ret vigtigt, hvis vi skal komme med nogle seriøse løsninger på den velfærdskrise, vi står i, ud over dem, der handler om arbejdsmiljøet osv.
Lene Espersen (KF), 2008-04-21:
Den kriminalpræventive pris, som jeg uddelte for et par uger siden, gik til et projekt i Aalborg, hvor man havde taget otte kriminelle unge, der havde begået masser af kriminalitet, og havde gjort dem til fuldstændig lovlydige borgere netop ved en målrettet mandsopdækning af dem af nogle rigtige ildsjæle.
Finn Sørensen (EL), 2015-05-08:
Det lykkedes så desværre ikke, men vi fik da afklaret en ting, og det er, at den budgetlov, som finansministeren og alle andre partier her i Folketinget er så glade for, står i vejen for social investering, fordi hr. Jesper Petersen sagde jo meget klart: Nej, en kommune må ikke overskride budgettet i et enkelt år, heller ikke selv om overskridelsen skyldes, at man har foretaget en social investering i form af f.eks. ansættelse af flere sagsbehandlere, i form af, at man har lavet den helhedsorienterede, tværfaglige indsats, som loven foreskriver at man skal lave.
Lisbeth Bech Poulsen (SF), 2015-12-16:
Jeg synes ærlig talt, det er en uskik, at man laver en finanslov, som vi selvfølgelig kan være politisk uenige om, men som tydeligvis er en finanslov, som dem, der indgår aftaler om den, ikke rigtig ved eller er enige om hvad betyder.
Jørn Pedersen (S), 1999-12-02:
Det er jo altid meget, meget interessant at lytte til fru Eva Kjer Hansen, fordi man kan være sikker på, at det er nogenlunde det samme, der bliver sagt hver gang, og derfor føler man sig også fristet til at stille nogenlunde de samme spørgsmål - denne gang så i håb om at få et svar.
Ane Halsboe-Jørgensen (S), 2024-10-10:
Jeg mener, at det her er et rigtig vigtigt skridt i forhold til at sørge for, at folk behandles ordentligt i Danmark, behandles ordentligt på vores arbejdsmarked, og at arbejdsgivere, der har ordnede forhold og behandler medarbejderne ordentligt og lever op til vores regler, ikke bliver underbudt af folk, der gør det modsatte.
Karen Jespersen (V), 1999-12-02:
Vi har også gjort det, at vi har satset på at sikre forskellige valgmuligheder for forældrene, altså ud over børnehave, dagpleje, så puljeordninger, åbne pædagogiske tilbud, natbørnehaver, skovbørnehaver og på det sidste også muligheden for økonomisk tilskud til privat pasning i stedet for en plads i et offentligt dagtilbud.
Kristian Jensen (V), 2006-02-07:
Det er netop et engangsprovenu, og hr. Frank Aaen springer tilsyneladende let og elegant hen over de bemærkninger, der står forud i lovforslaget, nemlig at det, vi laver nu, så at sige er en reparation af, at et ændret regnskabssæt har gjort, at alle de hensættelser, der har været på det her område, er blevet fjernet.
Svend Auken (S), 2000-02-04:
Der er jo aldrig stillet tilsvarende forslag om, at Landboforeningerne skulle fratages eller Dansk Industri skulle fratages - eller for den sags skyld, jeg ved ikke hvilken brancheorganisation - mulighed for at gøre indflydelse gældende, men det gør man for Danmarks Naturfredningsforenings vedkommende. Og hvorfor har det så så alvorlige konsekvenser?
Egil Møller (DF), 2000-03-16:
Men hvis hr. Albrechtsen lyttede efter, så sagde jeg ikke noget om, at boligmarkedet skulle gøres frit fra dag 1. Det var hensigten, at det skulle gøres på sigt over mange år, så ingen kommer i klemme, og at ej heller de mindste og de svageste her i samfundet får problemer med det.
Hans Kristian Skibby (DF), 2008-05-15:
Altså, vi har tidligere i Folketinget diskuteret mange måder at gøre uddannelsestilgangen endnu bedre på for landdistrikterne, men vi ser altså, at folk flytter; de unge mennesker flytter efter den uddannelse, som de gerne vil have, og hvis man eksempelvis gerne vil være socialrådgiver, er det jo klart, at man må flytte et af de steder hen, hvor man typisk kan få den uddannelse.
Ole Sohn (SF), 2004-12-08:
I et så rigt samfund som vores, som oven i købet har råd til at give milliarder af kroner i skattelettelser til folk, som i forvejen har nok, er vi ikke i stand til at sikre, at de dårligst stillede i samfundet, de dårligst stillede børnefamilier bare får en rimelig – en rimelig – tilværelse.